3.

Tekst točke 23. (Direktiva 2003/55/EZ Europskog parlamenta i Vijeća) zamjenjuje se sljedećim: „32009 L 0073: Direktiva 2009/73/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište prirodnog plina i stavljanju izvan snage Direktive 2003/55/EZ (SL L 211, 14.8.2009., str. 94.). Za potrebe ovog Sporazuma odredbe Direktive čitaju se sa sljedećim prilagodama: (a) Upućivanja na odredbe Ugovora tumače se kao upućivanja na odgovarajuće odredbe Sporazuma. (b) Ova se Direktiva ne primjenjuje na Island. (c) U članku 2. točki 11. dodaje se sljedeće: „‚Terminal za UPP’ ne obuhvaća postrojenja za ukapljivanje prirodnog plina koje se provodi u okviru projekata odobalne proizvodnje nafte ili plina, poput postrojenja Melkøya.”. (d) U članku 2. točki 12. dodaje se sljedeće: „‚Operator terminala za UPP’ ne obuhvaća operatore ili postrojenja za ukapljivanje prirodnog plina koje se provodi u okviru projekata odobalne proizvodnje nafte ili plina, poput postrojenja Melkøya.”. (e) Članak 6. ne primjenjuje se na države EFTA-e. (f) U članku 10. stavku 7. riječ „Komisija” za države EFTA-e znači „Nadzorno tijelo EFTA-e”. (g) Članak 11. stavak 3. točka (b), članak 11. stavak 5. točka (b) i članak 11. stavak 7. ne primjenjuju se na države EFTA-e. (h) Odredbe o obvezujućim odlukama Agencije, kako su navedene u članku 36. stavku 4. trećem podstavku, zamjenjuju se sljedećim odredbama u slučajevima koji uključuju državu EFTA-e: „i. U slučajevima koji uključuju jednu ili više država EFTA-e, Nadzorno tijelo EFTA-e donosi odluku upućenu nacionalnim regulatornim tijelima dotičnih država EFTA-e. ii. Agencija ima pravo u potpunosti sudjelovati u radu Nadzornog odbora EFTA-e i njegovih pripremnih tijela ako Nadzorno tijelo EFTA-e u odnosu na države EFTA-e obavlja funkcije Agencije kako je predviđeno u ovom Sporazumu, ali nema pravo glasa. iii. Nadzorno tijelo EFTA-e ima pravo u potpunosti sudjelovati u radu Agencije i njezinih pripremnih tijela, ali nema pravo glasa. iv. Agencija i Nadzorno tijelo EFTA-e blisko surađuju pri donošenju odluka, mišljenja i preporuka. Odluke Nadzornog tijela EFTA-e donose se bez nepotrebnog odgađanja na temelju nacrta koje pripremi Agencija na vlastitu inicijativu ili na zahtjev Nadzornog tijela EFTA-e. Prilikom izrade nacrta za Nadzorno tijelo EFTA-e u skladu s ovom Direktivom Agencija o tome obavješćuje Nadzorno tijelo EFTA-e. Ono utvrđuje rok do kojeg nacionalna regulatorna tijela država EFTA-e mogu izraziti svoja stajališta o tom pitanju, imajući u vidu žurnost, složenost i moguće posljedice tog pitanja. Nacionalna regulatorna tijela država EFTA-e mogu od Nadzornog tijela EFTA-e zatražiti da ponovno razmotri svoju odluku. Nadzorno tijelo EFTA-e prosljeđuje taj zahtjev Agenciji. U tom slučaju Agencija razmatra pripremanje novog nacrta za Nadzorno tijelo EFTA-e i odgovara bez nepotrebnog odgađanja. Ako Agencija izmijeni, suspendira ili povuče odluku usporednu s odlukom koju je donijelo Nadzorno tijelo EFTA-e, Agencija bez nepotrebnog odgađanja priprema nacrt s istim učinkom za Nadzorno tijelo EFTA-e. v. U slučaju neslaganja između Agencije i Nadzornog tijela EFTA-e u pogledu provedbe tih odredaba, direktor Agencije i Kolegij Nadzornog tijela EFTA-e, uzimajući u obzir hitnost pitanja, bez nepotrebnog odgađanja sazivaju sastanak kako bi postigli konsenzus. Ako ne mogu postići konsenzus, direktor Agencije ili Kolegij Nadzornog tijela EFTA-e mogu zatražiti od ugovornih stranaka da upute to pitanje Zajedničkom odboru EGP-a koji ga rješava u skladu s člankom 111. ovog Sporazuma koji se primjenjuje mutatis mutandis. U skladu s člankom 2. Odluke Zajedničkog odbora EGP-a br. 1/94 od 8. veljače 1994. o donošenju Poslovnika Zajedničkog odbora EGP-a (16) ugovorna stranka može zatražiti da se u hitnim okolnostima odmah organiziraju sastanci. Neovisno o ovom stavku, ugovorna stranka može u bilo kojem trenutku uputiti to pitanje Zajedničkom odboru EGP-a na vlastitu inicijativu u skladu s člankom 5. ili 111. ovog Sporazuma. vi. Države EFTA-e ili bilo koja fizička ili pravna osoba mogu pokrenuti postupak pred Sudom EFTA-e u skladu s člancima 36. i 37. Sporazuma o nadzoru i sudu protiv Nadzornog tijela EFTA-e.”. (i) U članku 36. stavcima 8. i 9. riječ „Komisiji” odnosno „Komisija” odnosno „Komisije” odnosno „Komisiju” za države EFTA-e znači „Nadzornom tijelu EFTA-e” odnosno „Nadzorno tijelo EFTA-e” odnosno „Nadzornog tijela EFTA-e”. (j) U članku 41. stavku 1. točki (d) riječ „Agencije” zamjenjuje se riječima „Nadzornog tijela EFTA-e”. (k) U članku 44. stavku 1. i članku 49. stavcima 4. i 5. riječ „Komisiju” odnosno „Komisije” odnosno „Komisija” za države EFTA-e znači „Nadzorno tijelo EFTA-e” odnosno „Nadzornog tijela EFTA-e”. (l) U članku 49. stavku 5. dodaje se sljedeće: „Sljedeća zemljopisno ograničena područja u Norveškoj izuzimaju se od članaka 24., 31. i 32. u razdoblju do najdulje 20 godina nakon stupanja na snagu Odluke Zajedničkog odbora EGP-a br. [ova Odluka] od [datum]: i. Jæren i Ryfylke, ii. Hordaland. Norveško regulatorno tijelo svakih pet godina od stupanja na snagu Odluke Zajedničkog odbora EGP-a br. [ova Odluka] od [datum] provodi preispitivanje potrebe za produljenjem odstupanja, uzimajući u obzir kriterije iz ovog članka. Norveško regulatorno tijelo obavješćuje Zajednički odbor EGP-a i Nadzorno tijelo EFTA-e o svojoj odluci i o procjeni na kojoj se ta odluka temelji. Nadzorno tijelo EFTA-e može u roku od dva mjeseca od dana koji slijedi nakon primitka odluke donijeti odluku kojom zahtijeva da norveško regulatorno tijelo izmijeni ili povuče svoju odluku. To se razdoblje može produljiti uz zajedničku suglasnost Nadzornog tijela EFTA-e i norveškog regulatornog tijela. Norveško regulatorno tijelo u roku od mjesec dana mora postupiti u skladu s odlukom Nadzornog tijela EFTA-e i o tome obavješćuje Zajednički odbor EGP-a i Nadzorno tijelo EFTA-e.”. (m) Članak 49. stavak 6. zamjenjuje se sljedećim: „Članak 9. ne primjenjuje se na Cipar, Luksemburg, Maltu i/ili Lihtenštajn.” (n) Predstavnici država EFTA-e u potpunosti sudjeluju u radu Odbora osnovanog člankom 51., ali nemaju pravo glasa.”